

VLADA REPUBLIKE HRVATSKE

Zagreb, 13. veljače 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo zaštite okoliša i energetike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Verifikacija odgovora na zastupničko pitanje prof. dr. sc. Željka Jovanovića, u vezi s povlačenjem sredstava iz fondova Europske unije i Okvirnom direktivom o vodama |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

**Klasa:**

**Urbroj:**

**Zagreb,**

**PREDSJEDNIKU HRVATSKOGA SABORA**

Predmet: Zastupničko pitanje prof. dr. sc. Željka Jovanovića, u vezi s povlačenjem sredstava iz fondova Europske unije i Okvirnom direktivom o vodama

- odgovor Vlade

Zastupnik u Hrvatskome saboru, prof. dr. sc. Željko Jovanović, postavio je, sukladno s člankom 140. Poslovnika Hrvatskoga sabora (Narodne novine, br. 81/13, 113/16, 69/17 i 29/18), zastupničko pitanje u vezi s povlačenjem sredstava iz fondova Europske unije i Okvirnom direktivom o vodama.

Na navedeno zastupničko pitanje Vlada Republike Hrvatske, daje sljedeći odgovor:

Za provedbu vodno-komunalnih ulaganja, u okviru Operativnog programa Konkurentnost i kohezija 2014.-2020., za čiju provedbu je zaduženo Ministarstvo regionalnoga razvoja i fondova Europske unije, osigurana su bespovratna sredstva u iznosu od 1.049.340.216,00 eura.

Do sada su upućena ukupno 62 poziva na dostavu aplikacijskog paketa dokumenata te su odobrena ukupno 54 projekta ukupnih prihvatljivih troškova u iznosu od 18,18 milijardi kuna, od čega 12,74 milijardi kuna iz sredstava Europske unije što predstavlja više sredstava od navedene raspoložive alokacije (oko 150 %), dok je korisnicima isplaćeno oko 15 % alokacije. Preostalih osam projekata za koje je upućen poziv za dostavu aplikacijskog paketa dokumenata je trenutno u fazi pregleda i ocjene.

S obzirom na to da se radi o kompleksnim građevinskim projektima čija priprema i provedba zahtijevaju značajno vrijeme, Ministarstvo regionalnoga razvoja i fondova Europske unije je u dogovoru s Ministarstvom zaštite okoliša i energetike te Hrvatskim vodama omogućilo dodjeljivanje sredstava, odnosno odobravanje većeg broja projekata, od raspoložive alokacije, a kako bi se osigurala potpuna iskorištenost raspoložive alokacije do kraja 2023. godine.

U protekle dvije godine učinjen je i veliki pomak u provedbi postupaka javnih nabava što je rezultiralo ugovorenošću 3,9 milijardi kuna (49,3 % alokacije). Ovakav trend se očekuje i u 2020. godini čime bi krajem iste godine bilo ugovoreno 7,1 milijardi kuna (89,47 % alokacije).

U ovom trenutku, a vezano za usklađenje s europskom pravnom stečevinom, nisu pokrenuti postupci u Europskoj komisiji.

Eventualno potrebna dodatna obrazloženja u vezi s pitanjem zastupnika, dat će dr. sc. Tomislav Ćorić, ministar zaštite okoliša i energetike.

PREDSJEDNIK

mr. sc. Andrej Plenković